b'\n_START_ARTICLE_\nHartwall Arena\n_START_SECTION_\nRakennuttaminen\n_START_PARAGRAPH_\nJ\xc3\xa4\xc3\xa4kiekon SM-liigaseura Jokereiden omistaja Harry Harkimo oli haaveillut omasta j\xc3\xa4\xc3\xa4hallista jo vuodesta 1994. Tuolloin seura pelasi Helsingin j\xc3\xa4\xc3\xa4hallissa yhdess\xc3\xa4 HIFK:n kanssa ja Harkimo oli ymm\xc3\xa4rt\xc3\xa4nyt, ettei Jokerien toiminnalla olisi jatkuvuutta, mik\xc3\xa4li se jatkaisi samassa hallissa._NEWLINE__NEWLINE_\xc2\xbbMun haaveena on, ett\xc3\xa4 pystyisi saamaan uuden j\xc3\xa4\xc3\xa4hallin. Pit\xc3\xa4isi rakentaa 200 miljoonan markan j\xc3\xa4\xc3\xa4halli. Siin\xc3\xa4 olisi tekemist\xc3\xa4. Mutta ei voi pit\xc3\xa4\xc3\xa4 poissuljettuna sit\xc3\xa4k\xc3\xa4\xc3\xa4n, ett\xc3\xa4 jonakin p\xc3\xa4iv\xc3\xa4n\xc3\xa4 rakentaisi yksityisell\xc3\xa4 rahoituksella hallin. Pit\xc3\xa4isi l\xc3\xb6yt\xc3\xa4\xc3\xa4 rahoittajat ja saada kaupunki jotenkin mukaan. Pystyisi myym\xc3\xa4\xc3\xa4n aitioita etuk\xc3\xa4teen ja saamaan siit\xc3\xa4 osarahoituksen.\xc2\xbb _NEWLINE_(Harry Harkimo, Fakta 4.4.1994)_NEWLINE_Samana vuonna 1994 J\xc3\xa4\xc3\xa4kiekkoliitto anoi Helsingin kaupungilta hallille tonttia ja pyysi Harkimoa hankkeen vet\xc3\xa4j\xc3\xa4ksi. Tutkittuaan nelj\xc3\xa4toista eri sijoitusvaihtoehtoa Helsingin kaupunginvaltuusto hyv\xc3\xa4ksyi 30. elokuuta 1995 asemakaavan, jossa uuden hallin sijainniksi m\xc3\xa4\xc3\xa4r\xc3\xa4ttiin Keski-Pasilan Haarakallion alue. Hankkeen toteutumiseen vaikutti Suomen j\xc3\xa4\xc3\xa4kiekkomaajoukkueen vuoden 1995 maailmanmestaruus._NEWLINE_Hanke kohtasi kuitenkin my\xc3\xb6s vastustusta. Esimerkiksi p\xc3\xa4\xc3\xa4ministeri Paavo Lipponen ilmoitti, ettei valtio maksa sen lupaamaa 20 miljoonan markan osuutta, ennen kuin rahoitussuunnitelman yksityiskohdat tehd\xc3\xa4\xc3\xa4n tarkkaan selv\xc3\xa4ksi. Useiden valitusten vuoksi hallin valmistumisesta Suomessa j\xc3\xa4rjestett\xc3\xa4viin vuoden 1997 J\xc3\xa4\xc3\xa4kiekon MM-kilpailuihin ei ollut varmuutta. Lopulta korkein hallinto-oikeus kuitenkin hylk\xc3\xa4si kaikki asemakaavasta tehdyt valitukset 1996. Hallin rakentaminen aloitettiin maaliskuussa 1996 ja se valmistui huhtikuussa 1997._NEWLINE_Areenan kustannukset nousivat lopulta 300 miljoonaan markkaan. Halli valmistui juuri ennen vuoden 1997 MM-kilpailuja. Se valmistui hyvin nopeasti, muun muassa siksi, ett\xc3\xa4 valtaosa tarvittavista betonielementeist\xc3\xa4 valmistettiin sill\xc3\xa4 uhalla, ettei niit\xc3\xa4 koskaan tarvittaisi. Muitakin riskej\xc3\xa4 otettiin._NEWLINE_Ensimm\xc3\xa4inen yleis\xc3\xb6tilaisuus, The Beach Boysin konsertti, j\xc3\xa4rjestettiin 17. huhtikuuta 1997._NEWLINE_Hartwall Arenalle hankittiin uusi mediakuutio juuri ennen vuoden 2013 j\xc3\xa4\xc3\xa4kiekon MM-kisoja. _NEWLINE_Tammikuussa 2014 Jokerit tiedotti, ett\xc3\xa4 Hartwall Areenan nimi on jatkossa Hartwall Arena. Hartwall Arenaa remontoitiin Jokereiden ensimm\xc3\xa4ist\xc3\xa4 KHL-kautta varten. Areenaan lis\xc3\xa4ttiin NHL:st\xc3\xa4 tutut led-paneelit sek\xc3\xa4 Vancouver Canucksin kotihallista tutut kaukaloa kiert\xc3\xa4v\xc3\xa4t led-palkit. Hartwall Arenan sis\xc3\xa4tiloja remontoitiin my\xc3\xb6s kes\xc3\xa4n 2015 aikana.\n_START_SECTION_\nPerustietoa\n_START_PARAGRAPH_\nAreenalla j\xc3\xa4rjestet\xc3\xa4\xc3\xa4n urheilutapahtumien lis\xc3\xa4ksi my\xc3\xb6s konsertteja, oopperoita, tanssiesityksi\xc3\xa4 ja esimerkiksi tietokonefestivaaleja. Hallissa esitet\xc3\xa4\xc3\xa4n my\xc3\xb6s joka syksy Monster Jam -n\xc3\xa4yt\xc3\xb6s ja Apassionata-n\xc3\xa4yt\xc3\xb6s. Vuoden 2007 Eurovision laulukilpailu pidettiin my\xc3\xb6s siell\xc3\xa4._NEWLINE_Amerikkalainen showpaini-yhdistys World Wrestling Entertainment, lyhyelt\xc3\xa4 nimelt\xc3\xa4\xc3\xa4n WWE, on vieraillut Hartwall Arenalla vuosina 2002, 2004, 2005 ja 2019._NEWLINE_Yleis\xc3\xb6kapasiteetti j\xc3\xa4\xc3\xa4kiekko-otteluissa oli alun perin 13\xc2\xa0665, mutta nyky\xc3\xa4\xc3\xa4n uusien aitioiden my\xc3\xb6t\xc3\xa4 13\xc2\xa0349. J\xc3\xa4\xc3\xa4kiekkok\xc3\xa4yt\xc3\xb6ss\xc3\xa4 areenaa k\xc3\xa4ytt\xc3\xa4\xc3\xa4 KHL-liigaa pelaava Helsingin Jokerit sek\xc3\xa4 Suomen j\xc3\xa4\xc3\xa4kiekkomaajoukkue. _NEWLINE_Hartwall Arena -nimen kirjoitusasu vaihtelee eri l\xc3\xa4hteiss\xc3\xa4._NEWLINE_Harkimo on ollut mukana rakentamassa Hartwall Arenan kaltaisia monitoimihalleja muuallekin Eurooppaan, esimerkiksi Saksaan toistaen Hartwall Arenan konseptia. Pietarin uutta monitoimihallia, jossa j\xc3\xa4rjestettiin vuoden 2000 j\xc3\xa4\xc3\xa4kiekon maailmanmestaruuskilpailut, on luonnehdittu Hartwall Arenan \xe2\x80\x9dpiraattikopioksi\xe2\x80\x9d, koska areena on samankokoinen, samann\xc3\xa4k\xc3\xb6inen ja saman yhti\xc3\xb6n rakentama (Skanska). Harkimolla tai Harkimon hallikonseptien taustahenkil\xc3\xb6ill\xc3\xa4 ei kuitenkaan ollut osuutta asiaan. _NEWLINE_Hartwall Arenalla on Silver Star Cafe ravintola, josta n\xc3\xa4kee pelikent\xc3\xa4lle.'